তথ্যবিবরণী নম্বর : ৩৫৫৫

**বঙ্গবন্ধুকে জানার এবং চর্চার প্রাসঙ্গিকতা চিরকালীন  
 -- ড. কামাল আবদুল নাসের চৌধুরী**

ঢাকা, ৪ আশ্বিন (১৯ সেপ্টেম্বর):

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির প্রধান সমন্বয়ক ড. কামাল আবদুল নাসের চৌধুরী বলেছেন, মুজিবচর্চার প্রাসঙ্গিকতা শুধু তাঁর জন্মশতবার্ষিকী কেন্দ্রিক নয় বরং এর প্রাসঙ্গিকতা চিরকালীন।

মেহেরপুর জেলা প্রশাসনের উদ্যোগে ‘জন্মশতবার্ষিকীতে মুজিবচর্চা’ বিষয়ক এক অনলাইন আলোচনা সভায় প্রধান আলোচকের বক্তব্যে তিনি আজ এ কথা বলেন। আলোচনা সভায় প্রধান অতিথি হিসেবে সংযুক্ত ছিলেন জনপ্রশাসন প্রতিমন্ত্রী ফরহাদ হোসেন। জন্মশতবার্ষিকী উদ্‌যাপনের অংশ হিসেবে মেহেরপুর জেলা প্রশাসনের উদ্যোগে ‘মুজিববর্ষে শতঘণ্টা মুজিবচর্চা’ কর্মসূচি অনুযায়ী অনলাইনে এ আলোচনা সভার আয়োজন করা হয়।

ড. চৌধুরী আরো বলেন, বঙ্গবন্ধু সম্পর্কে যদি আমরা অবহিত না হই তবে আমরা বাংলাদেশকে জানতে পারব না। তাই বাংলাদেশকে জানতে বা বুঝতে হলে বঙ্গবন্ধুকে জানতে হবে। বিশেষ করে তরুণ প্রজন্মকে বঙ্গবন্ধু সম্পর্কে জানাতে হবে। কারণ আগামীতে বাংলাদেশকে সঠিক পথে পরিচালনার দায়িত্ব তাদেরই।

সভায় স্বাগত বক্তব্য প্রদান করেন অনুষ্ঠানের সভাপতি জেলা প্রশাসক ড. মোহাম্মদ মনসুর আলম খান। অনলাইন আলোচনা সভায় অন্যান্যের মধ্যে মেহেরপুরের পুলিশ সুপার এস এম মুরাদ আলি, অতিরিক্ত জেলা প্রশাসক (সার্বিক), অতিরিক্ত জেলা প্রশাসক (রাজস্ব), উপজেলা নির্বাহী অফিসারগণ, সুশীল সমাজের প্রতিনিধি, রাজনৈতিক ব্যক্তিত্ব, শিক্ষা বিশেষজ্ঞ, গণ্যমান্য ব্যক্তিবর্গ, স্কুল-কলেজের শিক্ষক ও শিক্ষার্থীবৃন্দ অংশগ্রহণ করেন।

#

নাসরীন/সাহেলা/রাহাত/মোশারফ/রেজাউল/২০২০/২২১০ ঘণ্টা

তথ্যবিবরণী নম্বর : ৩৫৫৪

**বড়লেখা উপজেলা আওয়ামী লীগের সহসভাপতি ফৈয়াজ আলীর মৃত্যুতে পরিবেশ মন্ত্রীর শোক**

ঢাকা, ৪ আশ্বিন (১৯ সেপ্টেম্বর):

বড়লেখা উপজেলা আওয়ামী লীগের সহসভাপতি ফৈয়াজ আলীর মৃত্যুতে গভীর শোক ও দুঃখ প্রকাশ করেছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন।

মন্ত্রী আজ এক শোক বার্তায় বলেন, মরহুম ফৈয়াজ আলী বড়লেখা উপজেলা আওয়ামী লীগের দুঃসময়ে বঙ্গবন্ধুর আদর্শে উজ্জীবিত একজন পরীক্ষিত সৈনিক ছিলেন। বড়লেখা পৌর আওয়ামী লীগের সভাপতির দায়িত্বও তিনি নিষ্ঠার সাথে পালন করেছেন। বড়লেখা উপজেলা আওয়ামী লীগ তার অবদানের কথা দীর্ঘদিন শ্রদ্ধাভরে স্মরণ করবে।

মন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

#

দীপংকর/সাহেলা/রাহাত/মোশারফ/রেজাউল/২০২০/২১৪৮ ঘণ্টা

তথ্যবিবরণী নম্বর : ৩৫৫৩

**উদ্ভাবনী স্টার্টআপের খোঁজে**

**শুরু হলো আইডিয়াথন প্রতিযোগিতা**

ঢাকা, ৪ আশ্বিন (১৯ সেপ্টেম্বর):

উদ্ভাবনী স্টার্টআপের খোঁজে তথ্যপ্রযুক্তি বিভাগের আইডিয়া প্রকল্পের উদ্যোগে শুরু হয়েছে আইডিয়াথন প্রতিযোগিতা। তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক ডিজিটাল প্লাটফর্মে যুক্ত হয়ে প্রধান অতিথি হিসেবে আজ আনুষ্ঠানিকভাবে এ প্রতিযোগিতার উদ্বোধন করেন।

এ সময় প্রতিমন্ত্রী বলেন, জাতিগতভাবে আমাদের তরুণদের ঝুঁকি নেওয়ার যোগ্যতা রয়েছে। তারা ঝড়-জলোচ্ছ্বাস মোকাবিলা করেই বেঁচে থাকে। তারা নতুন নতুন উদ্ভাবনের মাধ্যমে বিশ্ব জয় করবে। প্রতিমন্ত্রী দেশে ইনোভেশন এবং এন্টাপ্রেনিউর ইকোসিস্টেম গড়ে তুলতে সরকার, একাডেমিয়া ও ইন্ডাস্ট্রির যৌথভাবে কাজ করার ওপর গুরুত্বারোপ করেন। তিনি বঙ্গবন্ধুর স্বপ্নের সোনার বাংলার আধুনিক রূপ প্রধানমন্ত্রী শেখ হাসিনার জ্ঞানভিত্তিক, প্রযুক্তিনির্ভর, উন্নত ও সমৃদ্ধ বাংলাদেশ প্রতিষ্ঠার জন্য তরুণ উদ্যোক্তাসহ সকলের প্রতি আহ্বান জানান।

অনুষ্ঠানে জানানো হয়, প্রতিযোগিতায় বিজয়ী ৫ উদ্যোক্তা পাবে দক্ষিণ কোরিয়াতে ৬ মাসের প্রশিক্ষণ, ইনকিউবেশন, ফান্ডিং, আন্তর্জাতিক পেটেন্টসহ কপিরাইট ও ট্রেডমার্ক নিবন্ধনের সহযোগিতা। এছাড়া সেরা ২৫ উদ্যোক্তা পাবে বিশেষ মেনটরিং এবং সম্মাননাপত্র। প্রতিযোগিতায় অংশগ্রহণের জন্য বাংলাদেশের তথ্যপ্রযুক্তিভিত্তিক আগ্রহী স্টার্টআপগুলো অনলাইনে প্রাথমিক নিবন্ধন করতে পারবেন। ২১ নভেম্বর ২০২০ পর্যন্ত নিবন্ধন করা যাবে।

আইডিয়া প্রকল্পের পরিচালক সৈয়দ মজিবুল হকের সভাপতিত্বে অনুষ্ঠানে বক্তব্য রাখেন তথ্যপ্রযুক্তি বিভাগের জ্যেষ্ঠ সচিব এন এম জিয়াউল আলম, বিসিসির নির্বাহী পরিচালক পার্থপ্রতিম দেব, বিজিএমইএ সভাপতি রুবানা হক এবং স্টার্টআপ প্রকল্পের এডভাইজার টিনা এফ জাবিন।

‘লেটস স্টার্ট ইউ আপ’ স্লোগানে শুরু হওয়া প্রতিযোগিতার উদ্বোধনী অনুষ্ঠানে যোগ দেন ৩০টির বেশি সরকারি-বেসরকারি বিভিন্ন বিশ্ববিদ্যালয়ের অ্যালামনাই ও বিভিন্ন ট্রেড অ্যাসোসিয়েশনের প্রতিনিধিরা।

#

শহিদুল/সাহেলা/রাহাত/সঞ্জীব/আব্বাস/২০২০/২০৩৩ ঘণ্টা

তথ্যবিবরণী নম্বর : ৩৫৫২

**বান্দরবানে মাছের পোনা অবমুক্ত করলেন মন্ত্রী বীর বাহাদুর উশৈসিং**

বান্দরবান, ৪ আশ্বিন (১৯ সেপ্টেম্বর):

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বান্দরবানে বিভিন্ন পুকুরে মাছের পোনা অবমুক্ত করেছেন। এ সময় মন্ত্রী বলেন, শুধু ফি বছর মাছের পোনা অবমুক্ত করলে হবে না, মাছ চাষ বৃদ্ধিতে মৎস্য কর্মকর্তাদের আরো গতিশীল হতে হবে।

মন্ত্রী আজ রোটারী ক্লাব অভ্ বান্দরবান আয়োজিত জেলা সদরের থানা পুকুর এবং ভেনাস রিসোর্ট লেকে প্রধান অতিথি হিসেবে মাছের পোনা অবমুক্তকরণ কর্মসূচির উদ্বোধন করেন।

মন্ত্রী বলেন, যারা বিনামূল্যে মাছ পাবেন তাঁরা যেন মাছ চাষ করে লাভবান হতে পারে তার উদ্যোগ নিতে হবে। এছাড়া যারা মাছ চাষ করে লাভবান হবেন এবং মাছের বংশ বৃদ্ধিতে সহায়তা করবেন তাদেরকে পুরস্কৃত করা হবে।

এ সময় থানা পুকুরে ও ভেনাস রিসোর্ট লেকে রুই, কাতল, মৃগেল, কালীবাউশসহ বিভিন্ন প্রজাতির পঞ্চাশ কেজি মাছের পোনা অবমুক্ত করেন মন্ত্রী।

#

নাছির/নাইচ/সঞ্জীব/আব্বাস/২০২০/১৮১৩ ঘণ্টা

তথ্যবিবরণী নম্বর : ৩৫৫১

**তুলা উৎপাদনে সরকার অত্যন্ত গুরুত্ব দিচ্ছে**

**---কৃষিমন্ত্রী**

ঢাকা, ৪ আশ্বিন (১৯ সেপ্টেম্বর):

কৃষিমন্ত্রী ড. মোঃ আব্দুর রাজ্জাক বলেছেন, সারা বিশ্বেই তুলা একটি গুরুত্বপূর্ণ অর্থকরী ফসল। বাংলাদেশে প্রতি বছর প্রায় ৮০ থেকে ৮৬ লাখ বেল তুলা আমদানি করতে হয়। সেখানে দেশে তুলার উৎপাদন মাত্র ২ লাখ বেলের মতো। সম্প্রতি তুলা উন্নয়ন বোর্ডের হাইব্রিড উন্নত জাতের তুলা উদ্ভাবন ও চাষের ফলে তুলা উৎপাদন দিন দিন বাড়ছে।

মন্ত্রী আজ রাজধানীর খামারবাড়ি সড়কে তুলা উন্নয়ন বোর্ড ভবন ‘তুলা ভবন’ এর ভিত্তি প্রস্তরের ফলক উন্মোচন অনুষ্ঠানে এসব কথা বলেন। এতে কৃষিসচিব মোঃ নাসিরুজ্জামান বিশেষ অতিথি হিসাবে উপস্থিত ছিলেন। সভাপতিত্ব করেন তুলা উন্নয়ন বোর্ডের নির্বাহী পরিচালক মোঃ ফরিদ উদ্দিন।

মন্ত্রী বলেন, বিপুল পরিমাণ তুলা আমদানিতে বছরে ২৪ থেকে ৩০ হাজার কোটি টাকা ব্যয় হয়। যদিও আমদানিকৃত তুলা ভ্যালু অ্যাডের মাধ্যমে সুতা ও কাপড়ের আকারে বিদেশে রপ্তানি হয়ে থাকে। এসব তুলা দেশে উৎপাদন করতে পারলে বিপুল পরিমাণ বৈদেশিক মুদ্রা সাশ্রয় সম্ভব। তিনি বলেন, অন্যান্য ফসলের মতো তুলা উৎপাদনের ওপর সরকার অত্যন্ত গুরুত্ব দিচ্ছে। সরকার সবদিক দিয়ে তুলা উন্নয়ন বোর্ডকে শক্তিশালী করছে। ভৌত অবকাঠামো, যন্ত্রপাতি, ল্যাবরেটরি স্থাপন ও দক্ষ মেধাবী জনবল নিয়োগ করছে।

ড. মোঃ আব্দুর রাজ্জাক বলেন, দেশে প্রায় ৭৪ ভাগ জমিতে ধানের আবাদ হয়। এদেশের কৃষি উৎপাদন ও ফসল ব্যবস্থা মূলত ধানকেন্দ্রিক। ইদানিং চালের ভোগ কমে যাচ্ছে, এটি অব্যাহত থাকলে অনেক জমি খালি হবে। সেখানে শাকসবজি, ফলমূল ও তুলার মতো হাই ভ্যালু অর্থকরী ফসলের উৎপাদন করা যাবে।

মন্ত্রী আরো বলেন, শুধু গার্মেন্টস নির্ভরতা নয় বরং রপ্তানিকে বহুমুখীকরণ করতে হবে। কৃষি মানুষের আহার ও পুষ্টি জাতীয় খাবারের যোগানের পাশাপাশি শিল্পের কাঁচামালেরও যোগান দেয়। এই কাঁচামালেরও যোগানকে গুরুত্ব দিয়ে সরকার কাজ করছে। আশা করি, আগামী দিনে কৃষি বহুমুখীকরণ হবে, রপ্তানি বহুমুখীকরণ হবে এবং এর মাধ্যমে প্রচুর বৈদেশিক মুদ্রা অর্জন সম্ভব হবে।

#

কামরুল/নাইচ/সঞ্জীব/আব্বাস/২০২০/১৮০৫ ঘণ্টা

তথ্যবিবরণী নম্বর : ৩৫৫০

**বিদেশ প্রত্যাগত কর্মীদের অভিজ্ঞতা অনুযায়ী প্রশিক্ষণ ও সনদায়নের উদ্যোগ নেওয়া হচ্ছে**

**-- প্রবাসী কল্যাণ মন্ত্রী**

ঢাকা, ৪ আশ্বিন (১৯ সেপ্টেম্বর):

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, বিদেশ প্রত্যাগত কর্মীদের অভিজ্ঞতা অনুযায়ী প্রশিক্ষণ ও সনদায়নের উদ্যোগ নেওয়া হচ্ছে। তিনি বলেন, কারিগরি প্রশিক্ষণ  কেন্দ্রের কোর্সসমূহে জাতীয় কারিগরি ও বৃত্তিমূলক যোগ্যতা কাঠামো লেভেল চালু করা হবে।

মন্ত্রী আজ জনশক্তি কর্মসংস্থান ও প্রশিক্ষণ ব্যুরো আয়োজিত এর সভাকক্ষে ইনস্টিটিউট অভ্‌ মেরিন টেকনোলজি এবং কারিগরি প্রশিক্ষণ কেন্দ্রের অধ্যক্ষদের সাথে মতবিনিময় সভায় প্রধান অতিথির বক্তব্যে এসব কথা বলেন।

মন্ত্রী বলেন, জেলা পর্যায়ের বিদেশ গমনেচ্ছু কর্মীদের যাবতীয় সেবা একই জায়গা থেকে প্রদানের পরিকল্পনা রয়েছে। ভাষা প্রশিক্ষণের ওপর গুরুত্বারোপ করে মন্ত্রী বলেন, অধিক পরিমাণে দক্ষ কর্মী বিদেশে প্রেরণ করতে পারলে বঙ্গবন্ধুর স্বপ্নলালিত সোনার বাংলা বাস্তবায়নে সহজ হবে।

জনশক্তি কর্মসংস্থান ও প্রশিক্ষণ ব্যুরো মহাপরিচালক মোঃ শামছুল আলমের সভাপতিত্বে মতবিনিময় বিশেষ অতিথি হিসেবে বক্তব্য রাখেন মন্ত্রণালয়ের সচিব ডঃ আহমেদ মুনিরুছ সালেহীন। সভায় জনশক্তি কর্মসংস্থান ও প্রশিক্ষণ ব্যুরোর পরিচালক (প্রশিক্ষণ) ডঃ এম সাখাওয়াত আলী-সহ ৬টি আইএমটি এবং ৬৪টি টিটিসির অধ্যক্ষগণ উপস্থিত ছিলেন।

#

রাশেদুজ্জামান/নাইচ/সঞ্জীব/রেজাউল/২০২০/১৭৪৮ ঘণ্টা

তথ্যবিবরণী নম্বর : ৩৫৪৯

**নিরাপদ খাদ্য ব্যবস্থাপনা গড়তে কাজ করছে সরকার**

**-- খাদ্যমন্ত্রী**

নওগাঁ, ৪ আশ্বিন (১৯ সেপ্টেম্বর):

নিরাপদ খাদ্য ব্যবস্থাপনা গড়ে তুলতে নিরলসভাবে কাজ করছে সরকার। এছাড়া সুষম, নিরাপদ ও শক্তিশালী খাদ্য ব্যবস্থাপনায় নতুন পরিকল্পনা হাতে নেয়া হচ্ছে। পরিকল্পনাগুলো বাস্তবায়ন হলে ভবিষ্যতে বাংলাদেশের খাদ্য ব্যবস্থাপনা বিশ্বে রোল মডেল হিসেবে জায়গা করে নেবে।

আজ নওগাঁর পোরশা উপজেলার উন্নয়নমূলক বিভিন্ন অনুষ্ঠানে যোগ দিয়ে এসব কথা বলেন খাদ্যমন্ত্রী সাধন চন্দ্র মজুমদার।

মন্ত্রী বলেন, সরকারি সহযোগিতার মাধ্যমে উন্নত হচ্ছে সমাজে পিছিয়ে থাকা জনগোষ্ঠীর জীবনমান।

নিজ নির্বাচনি এলাকা নওগাঁর পোরশায় গিয়ে মন্ত্রী স্থানীয় আইনশৃঙ্খলা ও উপজেলা উন্নয়ন সমন্বয় সভায় যোগ দেন। এছাড়া নতুন তালিকাভুক্ত প্রতিবন্ধী ভাতা প্রদানের কার্ড বিতরণ, প্রতিবন্ধী শিশুদের মাঝে হুইল চেয়ার বিতরণ, চিকিৎসা সহায়তার চেক বিতরণ ও  মাছের পোনা অবমুক্তকরণ অনুষ্ঠানে যোগ দেন।

মন্ত্রী পোরশা উপজেলা আওয়ামী লীগ ও সহযোগী সংগঠনের নেতা কর্মীদের সাথে মতবিনিময় করেন। এতে দেশের চলমান উন্নয়ন, বৈশ্বিক মহামারী করোনা ভাইরাস ও দলের সাংগঠনিক তৎপরতা বৃদ্ধির বিষয়ে দিকনির্দেশনা দেন তিনি।

#

সুমন/নাইচ/সঞ্জীব/রেজাউল/২০২০/১৭৩৮ ঘণ্টা

তথ্যবিবরণী নম্বর : ৩৫৪৮

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৪ আশ্বিন (১৯ সেপ্টেম্বর):

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৩ হাজার ১৭০ জনের নমুনা পরীক্ষা করে ১ হাজার ৫৬৭ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৪৭ হাজার ৩৭২ জন।

গত ২৪ ঘণ্টায় ৩২ জন-সহ এ পর্যন্ত ৪ হাজার ৯১৩ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৫৪ হাজার ৩৮৬ জন।

#

দলিল উদ্দিন/নাইচ/সঞ্জীব/রেজাউল/২০২০/১৭২০ ঘণ্টা

তথ্যবিবরণী নম্বর : ৩৫৪৭

**বিজিবি-বিএসএফ মহাপরিচালক পর্যায়ের সীমান্ত সম্মেলন, ঢাকা এর যৌথ প্রেস বিবৃতি**

ঢাকা, ৪ আশ্বিন (১৯ সেপ্টেম্বর):

আজ ঢাকায় বিজিবি হেড কোয়ার্টাসে বিজিবি মহাপরিচালক মেজর জেনারেল মো: সাফিনুল ইসলাম এর নেতৃত্বে ১৩ সদস্যের এবং বিএসএফ মহাপরিচালক রাকেশ আস্থানা এর নেতৃত্বে ৬ সদস্যের একটি প্রতিনিধিদল বিজিবি-বিএসএফ মহাপরিচালক পর্যায়ের ৫০তম সীমান্ত সম্মেলনে অংশগ্রহণ করেন।

সম্মেলনে বিজিবি মহাপরিচালক উভয় দেশের সীমান্তরক্ষী বাহিনীর মধ্যে বিদ্যমান বন্ধুত্বপূর্ণ সম্পর্ক ও চমৎকার সহযোগিতায় সন্তুষ্টি প্রকাশ করেন এবং এই সম্পর্ক ও পারস্পরিক সহযোগিতা ভবিষ্যতে আরো বৃদ্ধি পাবে বলে আশাবাদ ব্যক্ত করেন। বিএসএফ মহাপরিচালক সীমান্তে শান্তি ও নিরাপত্তা নিশ্চিত করার লক্ষ্যে বিজিবি ও বিএসএফ এর যৌথ কার্যক্রমে সন্তুষ্টি প্রকাশ করে সমন্বিত সীমান্ত ব্যবস্থাপনা পরিকল্পনা সিবিএমপি কার্যকরভাবে বজায় রাখার ওপর গুরুত্বারোপ করেন।

সীমান্তে উভয় দেশের নিরস্ত্র নাগরিকদের হত্যা, আহত ও মারধরের ঘটনা শূন্যের কোঠায় নামিয়ে আনার লক্ষ্যে ঝুঁকিপূর্ণ সীমান্তবর্তী এলাকায় যৌথ টহল পরিচালনা বৃদ্ধি, জনসচেতনতামূলক কর্মসূচি আরও বেগবান করা এবং প্রয়োজনমাফিক আর্থ-সামাজিক উন্নয়নমূলক কর্মসূচি গ্রহণসহ সীমান্তে অতিরিক্ত সতর্কতামূলক ব্যবস্থা গ্রহণে উভয় পক্ষই সম্মত হয়েছেন।

সিবিএমপি এর ওপর গুরুত্বারোপ করে বিভিন্ন ধরণের আন্ত:সীমান্ত অপরাধ দমনের লক্ষ্যে ইতিবাচক মনোভাব নিয়ে সিবিএমপি বাস্তবায়নে এবং উভয় সীমান্তরক্ষী বাহিনী উপকৃত হবে এমন তাৎক্ষণিক ও দরকারি তথ্য বিশেষ করে অধিকতর তদন্তের জন্য আগ্নেয়াস্ত্র চোরাকারবারীদের ডিজিটাল ফটোগ্রাফ উভয় বাহিনীর মধ্যে শেয়ার করতে উভয় পক্ষই সম্মত হয়েছে। সীমান্ত অপরাধ দমন এবং আন্তর্জাতিক সীমানার অলঙ্ঘনীয়তা বজায় রাখতে সীমান্তে অতিরিক্ত সতর্কতা অবলম্বন করার আশ্বাস দিয়েছেন তারা।

মানব পাচার ও অবৈধভাবে আন্তর্জাতিক সীমানা অতিক্রম প্রতিরোধে কার্যকর পদক্ষেপ গ্রহণে উভয়পক্ষ সম্মত হন। উভয় মহাপরিচালক প্রচলিত আইন অনুযায়ী মানবপাচারে ক্ষতিগ্রস্তদের যত দ্রুত সম্ভব তাদের উদ্ধার ও পুনর্বাসনের সুবিধার্থে সহায়তা করতেও সম্মত হয়েছেন।

আন্তর্জাতিক সীমানার কাঁটাতারের বেড়া অপসারণ করা ও বেড়ার ক্ষয়ক্ষতি রোধে যৌথ প্রচেষ্টা অব্যাহত রাখতে এবং নিয়মিত যৌথ টহল পরিচালনা চালিয়ে যেতে সম্মত হয়েছেন।

সাম্প্রতিক সময়ে মানসিক ভারসাম্যহীন ব্যক্তিদের অনুপ্রবেশ ও জোরপূর্বক পুশ-ইন নিয়ে উদ্বেগ প্রকাশ করে মানসিকভাবে ভারসাম্যহীন ব্যক্তিদের জাতীয়তা যাচাই করতে এবং একে অপরের সহযোগিতায় তাদের হস্তান্তর ও গ্রহণ প্রক্রিয়া ত্বরান্বিত করতে উভয় পক্ষই সম্মত হয়েছে।

উভয় পক্ষই পূর্ব অনুমোদন ছাড়া ১৫০ গজের মধ্যে কোনো ধরনের উন্নয়নমূলক কাজ না করার বিষয়ে পারস্পরিক সম্মতি জ্ঞাপন করেছে। বন্ধ থাকা অন্যান্য উন্নয়নমূলক কাজগুলো যত দ্রুত সম্ভব সমাধানের ব্যাপারে সম্মত হয়েছেন।

-২-

যৌথ নদী কমিশনের অনুমোদন অনুযায়ী সীমান্ত নদীর তীর সংরক্ষণে সহায়তা প্রদান এবং অননুমোদিত অভিন্ন সীমান্ত নদীর তীর সংরক্ষণ না করতে উভয়পক্ষই সম্মত হয়েছেন।

বিদ্যমান নীতিমালা অনুসরণ করে বাংলাবান্ধা-ফুলবাড়ী ইন্টিগ্রেটেড চেকপোস্ট ও রিট্রিট সেরিমনি উপলক্ষে দর্শক গ্যালারি নির্মাণে সহযোগিতা করতে সম্মত হয়েছেন।

বিএসএফ মহাপরিচালক সন্দেহভাজন ভারতীয় বিচ্ছিন্নতাবাদী গোষ্ঠীর বিরুদ্ধে বিজিবি ও বাংলাদেশের অন্যান্য বাহিনীর গৃহীত পদক্ষেপের প্রশংসা করেন এবং বাংলাদেশে ভারতীয় বিচ্ছিন্নতাবাদী গোষ্ঠীর সম্ভাব্য অবস্থান ধ্বংস করতে বিজিবি’র অব্যাহত সহযোগিতা প্রত্যাশা করেন। বিজিবি মহাপরিচালক আশ্বস্ত করেন যে, বাংলাদেশের অভ্যন্তরে ভারতীয় বিচ্ছিন্নতাবাদী গোষ্ঠীর কোনো ক্যাম্প অথবা আস্তানা নেই। বিজিবি মহাপরিচালক আরো বলেন, বাংলাদেশ কখনও  তার ভূমি কোন সন্ত্রাসী গোষ্ঠী বা অন্য কোন রাষ্ট্রের বিশেষ করে ভারতের কোন শত্রু পক্ষকে ব্যবহারের সুযোগ দেয়নি এবং ভবিষ্যতেও দিবে না। তিনি এ ব্যাপারে সম্ভাব্য সব ধরনের সহায়তার আশ্বাস প্রদান করেন।

উভয় পক্ষ সীমান্তে অস্ত্র, গোলাবারুদ, বিস্ফোরক দ্রব্য, মাদক, স্বর্ণ এবং জালমুদ্রা পাচার প্রতিরোধে কার্যকর পদক্ষেপ গ্রহণে সম্মত হয়েছেন।

এছাড়াও বিজিবি মহাপরিচালক বিএসএফ মহাপরিচালককে আসন্ন পার্বত্য চট্টগ্রাম অঞ্চলে বিজিবি এয়ার উইংয়ের ২টি হেলিকপ্টারের অধিকতর ট্রেনিং ও অপারেশনাল ফ্লাইটের বিষয়ে অবহিত করেন।

মহাপরিচালক পর্যায়ের পরবর্তী ৫১তম সীমান্ত সম্মেলন আগামী নভেম্বর ২০২০-এর দ্বিতীয় সপ্তাহে ভারতের গৌহাটিতে অনুষ্ঠানের ব্যাপারে উভয় পক্ষ একমত পোষণ করেছেন।

#

শরিফুল/RyjwdKvi/রেজ্জাকুল/মাসুম/রেজাউল/২০২০/১৫৪৭ ঘণ্টা

তথ্যবিবরণী নম্বর : ৩৫৪৬

**সংসদ ভবন চত্বরে গাছের চারা রোপন করলেন সেতুমন্ত্রী**

ঢাকা, ৪ আশ্বিন (১৯ সেপ্টেম্বর):

সড়ক পরিবহণ ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের আজ জাতীয় সংসদ ভবন এলাকায় দুটি গাছের চারা রোপন করেন।

বঙ্গবন্ধুর জন্মশতবার্ষিকী উপলক্ষ্যে প্রধানমন্ত্রী শেখ হাসিনা ঘোষিত এক কোটি গাছের চারা রোপন কর্মসূচির অংশ হিসেবে জাতীয় সংসদের স্পিকারের উদ্যোগে সংসদ ভবন এলাকায় বিভিন্ন গাছের চারা রোপন করা হচ্ছে।

প্রধান বৃক্ষপালনবিদ শেখ মো. কুদরত-ই খুদাসহ সংসদ সচিবালয়ের কর্মকর্তাগণ এ সময় উপস্থিত ছিলেন।

#

নাছের/RyjwdKvi/রেজ্জাকুল/মাসুম/২০২০/১৫০০ঘণ্টা